amanoisuno/poet huggingface dataset:
寄仰山光味長者 齊己
大仰禪棲處，杉松到頂陰。下來雖有路，歸去每無心。鳥道峰形直，龍湫石影深。徑行誰得見，半夜老猿吟。
貽廬岳陳沆秀才 齊己
為儒老雙鬢，勤苦竟何如。四海方磨劍，空山自讀書。石圍泉眼碧，秋落洞門虛。莫慮搜賢僻，征君舊此居。
邊上 齊己
漢地從休馬，胡家自牧羊。都來銷帝道，渾不用兵防。草上孤城白，沙翻大漠黃。秋風起邊雁，一一向瀟湘。
蟋蟀 齊己
聲異蟪蛄聲，聽須是正聽。無風來竹院，有月在莎庭。雖不妨調瑟，多堪伴誦經。誰人向秋夕，為爾欲忘形。
寄西山鄭谷神 齊己
西望鄭先生，焚修在杳冥。幾番松骨朽，未換鬢根青。石闕涼調瑟，秋壇夜拜星。俗人應撫掌，閑處誦黃庭。
讀參同契 齊己
堪笑修仙侶，燒金覓大還。不知消息火，只在寂寥關。鬢白爐中術，魂飛海上山。悲哉五千字，無用在人間。
聞落葉 齊己
楚樹雪晴後，蕭蕭落晚風。因思故國夜，臨水幾株空。煮茗燒乾脆，行苔踏爛紅。來年未離此，還見碧叢叢。
謝王先輩昆弟游湘中回各見示新詩 齊己
瀟湘多勝異，宗社久裴回。兄弟同游去，幽奇盡采來。只應求妙唱，何以示寒灰。上國攜歸後，唯呈不世才。
寄酬高輦推官 齊己
道自閑機長，詩從靜境生。不知春豔盡，但覺雅風清。竹膩題幽碧，蕉乾裂脆聲。何當九霄客，重疊記無名。
逢詩僧 齊己
禪玄無可並，詩妙有何評。五七字中苦，百千年後清。難求方至理，不朽始為名。珍重重相見，忘機話此情。
話道 齊己
大道多大笑，寂寥何以論。霜楓翻落葉，水鳥啄閑門。服藥還傷性，求珠亦損魂。無端鑿混沌，一死不還源。
謝歐陽侍郎寄示新集 齊己
宮錦三十段，金梭新織來。殷勤謝君子，迢遞寄寒灰。鸑鷟對鼓舞，神仙雙裴回。誰當巧裁制，披去升瑤台。
西墅新居 齊己
漸漸見苔青，疏疏遍地生。閑穿藤屐起，亂踏石階行。野鳥啼幽樹，名僧笑此情。殘陽竹陰裏，老圃打門聲。
酬孫魴 齊己
幽人還愛雲，才子已從軍。可信鴛鴻侶，更思麋鹿群。新題雖有寄，舊論竟難聞。知己今如此，編聯悉欲焚。
掃地 齊己
日日掃複灑，不容纖物侵。敢望來客口，道似主人心。蟻過光中少，苔依潤處深。門前亦如此，一徑入疏林。
書匡山隱者壁 齊己
紅霞青壁底，石室薜蘿垂。應有迷仙者，曾逢采藥時。桃花饒兩頰，松葉淺長髭。直是來城市，何人識得伊。
送幹康禪師入山過夏 齊己
由來喧滑境，難駐寂寥蹤。逼夏搖孤錫，離城入亂峰。雲門應近寺，石路或穿松。知在棲禪外，題詩寄北宗。
野鴨 齊己
野鴨殊家鴨，離群忽遠飛。長生緣甚瘦，近死為傷肥。江海遊空闊，池塘啄細微。紅蘭白蘋渚，春暖刷毛衣。
傷秋 齊己
旦暮餘生在，肌膚十分無。眠寒半榻朽，立月一株枯。夢已隨雙樹，詩猶卻萬夫。名山未歸得，可惜死江湖。
懷東湖寺 齊己
鐵柱東湖岸，寺高人亦閑。往年曾每日，來此看西山。竹徑青苔合，茶軒白鳥還。而今在天末，欲去已衰顏。
寄峴山願公三首 齊己
形影更誰親，應懷漆道人。片言酬鑿齒，半偈伏姚秦。榛莽池經燒，蒿萊寺過春。心期重西去，一共吊遺塵。相思恨相遠，至理那時何。道笑忘言甚，詩嫌背俗多。青苔閑閣閉，白日斷人過。獨上西樓望，荊門千萬坡。彼此無消息，所思江漢遙。轉聞多患難，甚說遠相招。老至何悲歎，生知便寂寥。終期踏松影，攜手虎溪橋。
清夜作 齊己
不惜白日短，乍容清夜長。坐聞風露滴，吟覺骨毛涼。興寢無諸病，空閒有一床。天明振衣起，苔砌落花香。
贈白處士 齊己
莘野居何定，浮生知是誰。衣衫同野叟，指趣似禪師。白髮應無也，丹砂久服之。仍聞創行計，春暖向峨嵋。
崔秀才宿話 齊己
事轉聞多事，心休話苦心。相留明月寺，共憶白雲岑。蘚壁殘蟲韻，霜軒倒竹陰。開門又言別，誰竟慰塵襟。
懷天臺華頂僧 齊己
華頂危臨海，丹霞裏石橋。曾從國清寺，上看月明潮。好鳥親香火，狂泉噴泬寥。欲歸師智者，頭白路迢迢。
送人赴官 齊己
年少作初官，還如行路難。兵荒經邑裏，風俗久凋殘。照硯花光淡，漂書柳絮幹。聊應充侍膳，薄俸繼朝餐。
水鶴 齊己
鴛鴦與鸂鶒，相狎豈慚君。比雪還勝雪，同群亦出群。靜巢孤島月，寒夢九皋雲。歸路分明過，飛鳴即可聞。
湘中感懷 齊己
漁翁那會我，傲兀葦邊行。亂世難逸跡，乘流擬濯纓。江花紅細碎，沙鳥白分明。向夕題詩處，春風斑竹聲。
九日逢虛中虛受 齊己
楚後萍台下，相逢九日時。干戈人事地，荒廢菊花籬。我已多衰病，君猶盡黑髭。皇天安罪得，解語便吟詩。
贈李明府 齊己
名家宰名邑，將謂屈鋒鋩。直是難蘇俗，能消不下堂。冰痕生硯水，柳影透琴床。何必稱瀟灑，獨為詩酒狂。
暮春久雨作 齊己
積雨向春陰，冥冥獨院深。已無花落地，空有竹藏禽。簷溜聲何暴，鄰僧影亦沈。誰知力耕者，桑麥最關心。
渚宮莫問詩一十五首 齊己
莫問疏人事，王侯已任伊。不妨隨野性，還似在山時。靜入無聲樂，狂拋正律詩。自為仍自愛，清淨裏尋思。莫問伊嵇懶，流年已付他。話通時事少，詩著野題多。夢外春桃李，心中舊薜蘿。浮生此不悟，剃發竟如何。莫問休行腳，南方已遍尋。了應須自了，心不是他心。赤水珠何覓，寒山偈莫吟。誰同論此理，杜口少知音。莫問孱愚格，天應只與閑。合居長樹下，那稱眾人間。跡絕為真隱，機忘是大還。終當學支遁，買取個青山。莫問無求意，浮雲喻可知。滿盈如不戒，倚伏更何疑。樂矣賢顏子，窮乎聖仲尼。已過知命歲，休把運行推。莫問閑行趣，春風野水涯。千門無謝女，兩岸有楊花。好鶴曾為客，真龍或作蛇。躊躕自回首，日腳背樓斜。莫問真消息，中心只自知。清風含笑詠，明月混希夷。壞衲涼天擁，玄文靜夜披。善哉溫伯子，言望至公知。莫問休持缽，從貧乞已疏。侯門叨月俸，齋食剩年儲。簪履三千外，形骸六十餘。舊峰呵練若，松徑接匡廬。莫問依劉跡，金台又度秋。威儀非上客，譚笑愧諸侯。禮許無拘檢，詩推異輩流。東林未歸得，搖落楚江頭。莫問無機性，甘名百鈍人。一床鋪冷落，長日臥精神。分已疏知舊，詩還得意新。多才碧雲客，時或此相親。莫問關門意，從來寡往還。道應歸淡泊，身合在空閒。四面苔圍綠，孤窗雨灑斑。夢尋何處去，秋色水邊山。莫問□□□，□□逐性情。人間高此道，禪外剩他名。夏□松邊坐，秋光水畔行。更無時忌諱，容易得題成。莫問多山興，晴樓獨憑時。六年滄海寺，一別白蓮池。句早逢名匠，禪曾見祖師。冥搜與真性，清外認揚眉。莫問衰殘質，流光速可悲。寸心修未了，長命欲何為。坐臥身多倦，經行骨漸疲。分明說此苦，珍重竺幹師。莫問野騰騰，勞形已不能。殷勤無上士，珍重有名僧。坐覺心心默，行思步步冰。終歸石房裏，一點夜深燈。
荊州新秋病起雜題一十五首：病起見王化 齊己
病起見王化，融融古帝鄉。曉煙凝氣紫，晚色作雲黃。四野歌豐稔，千門唱樂康。老身仍未死，猶詠好風光。
荊州新秋病起雜題一十五首：病起見圖畫 齊己
病起見圖畫，雲門興似饒。衲衣棕笠重，嵩岳華山遙。命在齋猶赴，刀閑發盡凋。秋光漸輕健，欲去倚江橋。
荊州新秋病起雜題一十五首：病起見苔錢 齊己
病起見苔錢，規模遍地圓。兒童掃不破，子母自相連。潤屋何曾有，緣牆謾可憐。虛教作銅臭，空使外人傳。
荊州新秋病起雜題一十五首：病起見庭竹 齊己
病起見庭竹，君應悲我情。何妨甚消瘦，卻稱苦修行。每謝侵床影，時回傍枕聲。秋來漸平復，吟繞骨毛輕。
荊州新秋病起雜題一十五首：病起見生涯 齊己
病起見生涯，資緣覺甚奢。方袍嫌垢弊，律服變光華。頗愧同諸俗，何嘗異出家。三衣如兩翼，珍重汝寒鴉。
荊州新秋病起雜題一十五首：病起見秋扇 齊己
病起見秋扇，風前悟感傷。念予當咽絕，得爾致清涼。沙鷺如搖影，汀蓮似綻香。不同婕妤詠，托意怨君王。
荊州新秋病起雜題一十五首：病起見衰葉 齊己
病起見衰葉，飄然似我身。偶乘風有韻，初落地無塵。縱得紅沾露，爭如綠帶春。因傷此懷抱，聊寄一篇新。
荊州新秋病起雜題一十五首：病起見庭柏 齊己
病起見庭柏，青青我不任。力扶乾瘦骨，勉對歲寒心。韻謝疏篁合，根容片石侵。衰殘想長壽，時倚就閑吟。
荊州新秋病起雜題一十五首：病起見庭蓮 齊己
病起見庭蓮，風荷已颯然。開時聞馥鬱，枕上正纏綿。本在滄江闊，移來碧沼圓。卻思香社裏，葉葉漏聲連。
荊州新秋病起雜題一十五首：病起見庭菊 齊己
病起見庭菊，幾勞栽種工。可能經臥疾，相倚自成叢。翠萼低含露，金英盡亞風。那知予愛爾，不在酒杯中。
荊州新秋病起雜題一十五首：病起見庭石 齊己
病起見庭石，豈知經夏眠。不能資藥價，空自作苔錢。翠憶藍光底，青思瀑影邊。岩僧應笑我，細碎種階前。
荊州新秋病起雜題一十五首：病起見庭莎 齊己
病起見庭莎，綠階傍竹多。繞行猶未得，靜聽複如何。蟋蟀幽中響，蟪蛄深處歌。不緣田地窄，剩種任婆娑。
荊州新秋病起雜題一十五首：病起見苔色 齊己
病起見苔色，凝然陣未枯。淺深圍柱礎，詰曲繞廊廡。碧翠文相間，青黃勢自鋪。為錢虛玷染，畢竟不如無。
荊州新秋病起雜題一十五首：病起見秋月 齊己
病起見秋月，正當三五時。清光應鑒我，幽思更同誰。惜坐身猶倦，牽吟氣尚羸。明年七十六，約此健相期。
荊州新秋病起雜題一十五首：病起見閑雲 齊己
病起見閑雲，空中聚又分。滯留堪笑我，舒卷不如君。觸石終無跡，從風或有聞。仙山足鸞鳳，歸去自同群。
夜坐聞雪寄所知 齊己
初宵飛霰急，竹樹灑幹輕。不是知音者，難教愛此聲。漸淩孤燭白，偏激苦心清。堪笑同文友，忘眠坐到明。
懷洞庭 齊己
憶過巴陵歲，無人問去留。中宵滿湖月，獨自在僧樓。漁父真閑唱，靈均是謾愁。今來欲長往，誰借木蘭舟。
欲游龍山鹿苑有作 齊己
龍山門不遠，鹿苑路非遙。合逐閑身去，何須待客招。年華殘兩鬢，筋骨倦長宵。聞說峰前寺，新修白石橋。
再逢晝公 齊己
竟陵西別後，遍地起刀兵。彼此無緣著，雲山有處行。久吟難敵句，終忍不求名。年鬢俱如雪，相看眼且明。
送人游武陵湘中 齊己
為子歌行樂，西南入武陵。風煙無戰士，賓榻有吟僧。山繞軍城疊，江臨寺閣層。遍尋幽勝了，湘水泛清澄。
酬九經者 齊己
九經三史學，窮妙又窮微。長白山初出，青雲路欲飛。江僧酬雪句，沙鶴識麻衣。家在黃河北，南來偶未歸。
寄贈集灘二公 齊己
聞有難名境，因君住更名。軒窗中夜色，風月繞灘聲。客好過無厭，禽幽畫不成。終期一尋去，聊且寄吟情。
夏日作 齊己
燕雀語相和，風池滿芰荷。可驚成事晚，殊喜得閒多。竹眾涼欺水，苔繁綠勝莎。無慚孤聖代，賦詠有詩歌。
行路難 齊己
下浸與高盤，不為行路難。是非真險惡，翻覆作峰巒。漆愧同時黑，朱慚巧處丹。令人畏相識，欲畫白雲看。
送玉泉道者回山寺 齊己
卻憶西峰頂，經行絕愛憎。別來心念念，歸去雪層層。石塢尋春筍，苔龕續夜燈。應悲塵土裏，追逐利名僧。
謝王拾遺見訪兼寄篇什 齊己
竹里安禪處，生涯一印灰。經年乞食過，昨日諫臣來。愧把黃梅偈，曾酬白雪才。因令識鳥跡，重疊在蒼苔。
題張氏池亭 齊己
樹石叢叢別，詩家趣向幽。有時閑客散，始覺細泉流。蝶到琴棋畔，花過島嶼頭。月明紅藕上，應見白龜遊。
送人南游 齊己
且聽吟贈遠，君此去蒙州。瘴國頻聞說，邊鴻亦不遊。蠻花藏孔雀，野石亂犀牛。到彼誰相慰，知音有郡侯。
題明公房 齊己
寺北聞湘浪，窗南見嶽雲。自然高日用，何要出人群。瓦滴殘松雨，香爐匝印文。近年精易道，疑者曉紛紛。
寄顧處士 齊己
半年離別夢，來往即湖邊。兩幅關山雪，尋常在眼前。項容藏古翠，張藻卷寒煙。藍澱圖花鳥，時人不惜錢。
貽徐生 齊己
可能東海子，清苦在貧居。掃地無閑客，堆窗有古書。少年猶若此，向老合何如。去歲頻相訪，今來見亦疏。
謝虛中上人晚秋見寄 齊己
楚外同文在，荊門得信時。幾重相別意，一首晚秋詩。日暮山沈雨，蓮殘水滿池。登樓試南望，為子動歸思。